b'\n_START_ARTICLE_\nZel\xc3\xa9n\n_START_PARAGRAPH_\nZel\xc3\xa9n je bela sorta vinske trte, ki je avtohtona v Vipavski dolini._NEWLINE_Trta zelena je srednje mo\xc4\x8dne rasti, ki brsti zgodaj in zori srednje zgodaj. Je dokaj zahtevna sorta, ki slabo prena\xc5\xa1a osojne lege, prav tako ne prevla\xc5\xbenih in tudi ne presuhih tal. Pri rasti v presuhih tleh daje manj kakovostno vino. V \xc4\x8dasu cvetenja je ob\xc4\x8dutljiv za vlago, zelo ob\xc4\x8dutljiv pa je tudi na peronosporo, oidij pa ga prizadene nekoliko manj. \xc4\x8crna pegavost je manj\xc5\xa1a gro\xc5\xbenja tej trti. Primerna rez te trte so dalj\xc5\xa1i \xc5\xa1paroni._NEWLINE_Grozdje zaradi redkih jagod ni ob\xc4\x8dutljivo na gnilobo in lahko dlje ostane na trti. Kljub temu jagodni sok ni pretirano sladek._NEWLINE_Vino je obarvano v zelenkastih odtenkih, od tod tudi ime. Pridelujejo ga v suhi in polsuhi obliki, alkoholna stopnja pa je okoli 12 vol %.'